钦定古今图书集成/明伦汇编/氏族典/第334卷 > 刘坦
## 钦定古今图书集成/明伦汇编/氏族典/第334卷 > 刘坦

按《梁书刘坦传》，“坦字德度，南阳安众人，晋镇东将军
乔之七世孙。齐建元初，补孱陵令，以干济称。义师起，
迁谘议参军、辅国长史，行湘州事。下车简选堪事吏，
分诣十郡，运租致之义师，资粮用给。时东昏遣安成
太守刘希祖破范僧简于平都，移檄湘部，始兴内史
王僧粲应之。自是湘部诸郡悉皆蜂起，州人咸欲泛”
舟逃走，坦悉聚船焚之，遣将尹法略拒僧粲，相持未
决。镇军锺元绍潜谋应僧粲，坦伪为不知，因理讼，至
夜，而城门遂不闭以疑之。元绍未及发，诣坦问其故。
坦留与语，密遣亲兵收其家书，于坐斩之，焚其文书，
其馀党悉无所问。众愧且服，州部遂安。天监初，论功
封荔浦县男，迁平西司马、新兴太守。三年卒，子泉嗣。